b'\n_START_ARTICLE_\nOtro\xc5\xa1ka bolezen\n_START_PARAGRAPH_\nOtr\xc3\xb3\xc5\xa1ke bol\xc3\xa9zni so nalezljive bolezni, za katerimi zbolevajo zlasti otroci, po preboleli oku\xc5\xbebi pa obi\xc4\x8dajno nastopi do\xc5\xbeivljenjska imunost. \xc4\x8ce ni ustreznega cepljenja, je zanje zna\xc4\x8dilna velika stopnja obolevnosti. \xc4\x8ce necepljen posameznik za dolo\xc4\x8deno otro\xc5\xa1ko boleznijo ne zboli v otro\xc5\xa1ki dobi, lahko zboli tudi kasneje v \xc5\xbeivljenju. Izraz ni enozna\xc4\x8dno definiran.\n_START_SECTION_\nPovzro\xc4\x8ditelji\n_START_PARAGRAPH_\nSkorajda izklju\xc4\x8dno so povzro\xc4\x8ditelji otro\xc5\xa1ki bolezni virusi. Med izjemami je oslovski ka\xc5\xa1elj, ki jo povzro\xc4\x8da bakterija Bordetella pertussis. Ob oku\xc5\xbebi z virusom organizem proizvaja protitelesa, ki uni\xc4\x8dujejo povzro\xc4\x8ditelja, hkrati pa ostane imunski spomin in kasneje telo hitro in brez vidnih simptomov premaga povzro\xc4\x8ditelja.\n_START_SECTION_\nZna\xc4\x8dilni simptomi\n_START_PARAGRAPH_\n\xc5\xa0tevilne otro\xc5\xa1ke bolezni povzro\xc4\x8dajo ko\xc5\xbeni izpu\xc5\xa1\xc4\x8daj (o\xc5\xa1pice, rde\xc4\x8dke, peta bolezen, \xc5\xa1esta bolezen). Pri noricah se na ko\xc5\xbei tvorijo me\xc5\xa1i\xc4\x8dki s teko\xc4\x8dino, pri mumpsu pa zate\xc4\x8de obu\xc5\xa1esna \xc5\xbeleza slinavka. Zna\xc4\x8dilen simptom oslovskega ka\xc5\xa1lja je kr\xc4\x8devit ka\xc5\xa1elj, ki spominja na oslovsko riganje._NEWLINE_Pri vseh otro\xc5\xa1kih boleznih lahko pride tudi do zapletov._NEWLINE_O\xc5\xa1pice lahko povzro\xc4\x8dijo po\xc5\xa1kodbe razli\xc4\x8dnih organov, med drugim vnetje plju\xc4\x8d, srednjega u\xc5\xa1esa, \xc5\xberela, dihalnih poti in v najhuj\xc5\xa1em primeru tudi vnetje mo\xc5\xbeganskih ovojnic (s pojavnostjo 1:1000), ki je v 20\xc2\xa0% smrtno._NEWLINE_Oslovski ka\xc5\xa1elj je nevaren zlasti za dojen\xc4\x8dke v starosti do enega leta, pri katerih lahko namesto kr\xc4\x8devitega ka\xc5\xa1lja nastopi zastoj dihanja, ki je \xc5\xbeivljenjsko ogro\xc5\xbeujo\xc4\x8d._NEWLINE_Tudi pri mumpsu so lahko poleg \xc5\xbelez slinavk prizadeti drugi organi, na primer mo\xc5\xbeganske ovojnice in pri fantih moda, kar lahko povzro\xc4\x8di neplodnost._NEWLINE_Rde\xc4\x8dke so nevarne zlasti med nose\xc4\x8dnostjo, saj povzro\xc4\x8dajo embriopatijo - po\xc5\xa1kodujejo plodove mo\xc5\xbegane, o\xc4\x8di in u\xc5\xa1esa.\n_START_SECTION_\nProfilaksa\n_START_PARAGRAPH_\nNajzanesljivej\xc5\xa1a za\xc5\xa1\xc4\x8dita pred otro\xc5\xa1kimi boleznimi je cepljenje. Zaradi obveznega cepljenja otrok so postale otro\xc5\xa1ke bolezni v sodobnem \xc4\x8dasu redke.'